નખત્રાણાના ગણેશનગરમાં રહેતી ભચીબેન મગનભાઈ સીજુ નામની 3૨ વર્ષની પરિણીતા તેના પતિ મગનભાઈ મજૂરી કામે ગયા બાદ કુદરતી હાજતે ગઈ હતી. દરમિયાન ભચીબેનનો લોહીથી ખરડાયેલો મૃતદેહ નખત્રાણાની સીમમાં પડ્યો હોવાની જાણ થતાં પોલીસ કાફલો દોડી ગયો હતો. પીએસઆઈ બોડાણાની પ્રાથમિક તપાસમાં ભચીબેનને હત્યારાએ કુહાડીના આડેધડ ઘા ઝીકી મોતને ઘાટ ઉતારી દીધી હોવાનું ખૂલ્યું હતું. પોલીસે મૃતકના પતિ સહિતના શખ્સોની પૂછપરછને આધારે હત્યાનો ભેદ ઉકેલવા તપાસ હાથ ધરી છે. જ્યારે ત્રણ સંતાનોએ માતાની હુફ ગુમાવતા ગણેશનગરમાં ગમગીની વ્યાપી ગઈ છે.